РЕШЕНИЕ НА КОМИСИЯТА
от 11 април 2007 година
за определяне на преходни мерки за системата за идентификация и регистрация на животни от рода на овцете и козите в Румъния, предвидена в Регламент (ЕО) № 21/2004 на Съвета
(нотифицирано под номер C(2007) 1527)
(Текст от значение за ЕИП)
(2007/228/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 42 от него,
като има предвид, че:
(1)
В Регламент (ЕО) № 21/2004 на Съвета от 17 декември 2003 г. относно система за идентификация и регистрация на животни от рода на овцете и козите и за изменение на Регламент (ЕО) № 1782/2003 и директиви 92/102/ЕИО и 64/432/ЕИО (1) се предвижда, че всички животни от едно стопанство, родени след 9 юли 2005 г., или по отношение на България и Румъния - животни, родени след датата на присъединяване на тези страни, трябва да се идентифицират в рамките на период, не по-голям от шест месеца след датата на раждане на животното и при всички случаи преди животното да напусне стопанството, където е родено.
(2)
Съгласно посочения регламент животните трябва да се идентифицират чрез ушна марка и чрез второ средство за идентификация, одобрено от компетентния орган и съобразно определени технически характеристики.
(3)
Чрез писмо от 22 януари 2007 г. Румъния поиска преходни мерки за период от една година за идентификацията на животни от рода на овцете и козите в тази страна-членка, през който животните следва да се идентифицират само посредством единична ушна марка.
(4)
Румъния представи подходящи гаранции, че животните, внасяни на вътрешнообщностния пазар или предназначени за износ за трети страни, ще бъдат идентифицирани в съответствие с Регламент (ЕО) № 21/2004.
(5)
За да се позволи на Румъния да продължи своята идентификационна система за една година, но също и да гарантира, че животните, предназначени за вътрешнообщностна търговия или за износ, са идентифицирани посредством две средства за идентификация, то такива животни следва да бъдат идентифицирани в съответствие с правилата на Общността, с изключение на средствата за идентификация, предвидени в Регламент (ЕО) № 21/2004, които могат да се прилагат в стопанството, от което са изпратени животните.
(6)
За да се улесни преходът от съществуващия режим в Румъния към този, който се прилага по силата на Регламент (ЕО) № 21/2004, е уместно да се установят преходни мерки за идентификацията на животни от рода на овцете и козите в посочената държава-членка.
(7)
Необходимо е настоящото решение да се прилага от 1 януари 2007 г., за да се осигури непрекъснатост на прилагането на съществуващата идентификационна система за придвижвания в рамките на държавата-членка.
(8)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Идентификация на животни в Румъния
Животни от рода на овцете и козите, отглеждани в стопанства на територията на Румъния („животните“), се идентифицират чрез поне една единична ушна марка, която има индивидуален код за всяко животно в съответствие с националните правила, до датата на напускане на стопанството от животното, където то е родено, или в рамките на период шест месеца след датата му на раждане, която от двете е по-ранна.
Член 2
Идентификация на животни, предназначени за вътрешнообщностна търговия или за износ за трети страни
Всички животни, предназначени за вътрешнообщностна търговия или за износ за трети страни, се идентифицират в съответствие с Регламент (ЕО) № 21/2004, където е приложимо, в допълнение на ушната маркировка, използвана съгласно член 1 от настоящото решение.
Чрез дерогация от член 4, параграф 1 от Регламент (ЕО) № 21/2004 средствата за идентификация, посочени в споменатата разпоредба, могат да се използват в стопанството на произход, както е определено в член 2, буква б), параграф 8 от Директива 91/68/ЕИО на Съвета (2).
Член 3
Изискване за документ за движение
Документът за движение, който придружава дадено животно всеки път, когато то бива придвижвано на национална територия между две отделни стопанства, както е предвидено в член 6, параграф 1 от Регламент (ЕО) № 21/2004, съдържа индивидуалния код за всяко животно, както е предвидено в член 1 от настоящото решение.
Член 4
Приложимост
Настоящото решение се прилага от 1 януари 2007 г. до 31 декември 2007 г.
Член 5
Адресати
Адресати на настоящото решение са държавите-членки.
Съставено в Брюксел на 11 април 2007 година.